ດາວໂຫຼດ App CRI-FM93 ລະບົບ IOS
ດາວໂຫຼດ App CRI-FM93 ລະບົບ Android
ໃນໂອກາດທີ່ທ່ານ ອານເບໂຕ ເຟີນານເດສ໌ ປະທານາທິບໍດີອາກຊັງຕິນມາເຂົ້າຮ່ວມພິທີໄຂງານກິລາໂອລິມປິກລະດູໜາວປັກກິ່ງແລະກິດຈະກຳທີ່ກ່ຽວຂ້ອງ, ທ່ານ ເຊີ້ນໄຫໂສງ ຜູ້ອຳນວຍການໃຫຍ່ສະຖານີວິທະຍຸໂທລະພາບສູນກາງຈີນຫຼື CMG ໄດ້ເຊັນ “ສັນຍາຮ່ວມມືລະຫວ່າງສະຖານີວິທະຍຸໂທລະພາບສູນກາງຈີນຫຼື CMG ກັບຫ້ອງການປະຊາສຳພັນຂອງລັດຖະບານອາກຊັງຕິນ” ໂດຍແມ່ນທ່ານນາງ ວາເລເຣຍ ຊາເປໂຊຊີນີ ຫົວໜ້າຫ້ອງການປະຊາສຳພັນຂອງລັດຖະບານອາກຊັງຕິນຮ່ວມລົງນາມ.
ປີ 2022 ແມ່ນປີທີ່ຈີນແລະອາກຊັງຕິນສ້າງຕັ້ງສາຍພົວພັນທາງການທູດຄົບຮອບ 50 ປີ, ທັງແມ່ນປີຮ່ວມມືມິດຕະພາບລະຫວ່າງຈີນ-ອາກຊັງຕິນ. ເພື່ອຈັດຕັ້ງປະຕິບັດຄວາມຮັບຮູ້ທີ່ເປັນເອກະພາບກັນລະຫວ່າງປະມຸກລັດຂອງສອງປະເທດ,ທັງລົງເລິກການຮ່ວມມືແລະແລກປ່ຽນດ້ານວັດທະນະທຳລະຫວ່າງສອງຝ່າຍ, ອີງຕາມການປຶກສາຫາລື,ສອງຝ່າຍຈະດຳເນີນການຮ່ວມມືໃນດ້ານເນື້ອໃນລາຍການ,ເຕັກນິກດ້ານສື່ມວນຊົນ,ການແລກປ່ຽນດ້ານບຸກຄະລາກອນແລະດ້ານອື່ນໆບົນພື້ນຖານຫຼັກການສະເໝີພາບກັນ,ຕ່າງຝ່າຍຕ່າງມີຜົນປະໂຫຍດແລະການປຶກສາຫາລືບົນຈິດໃຈມິດຕະພາບ,ຈັດຕັ້ງປະຕິບັດເນື້ອໃນການຮ່ວມມືທີ່ກ່ຽວຂ້ອງກັບປີຮ່ວມມືມິດຕະພາບລະຫວ່າງຈີນ-ອາກຊັງຕິນຢ່າງຕັ້ງໜ້າ,ຊຸກຍູ້ການແລກປ່ຽນແລະຖອດຖອນບົດຮຽນດ້ານອາລິຍະທຳແລະການເຊື່ອມສານດ້ານຈິດໃຈລະຫວ່າງປະຊາຊົນຂອງສອງປະເທດຕື່ມອີກ,ຊຸກຍູ້ການຂຽນປະຫວັດສາດໜ້າໃໝ່ໃຫ້ກັບສາຍພົວພັນຄູ່ຮ່ວມຍຸດທະສາດຮອບດ້ານລະຫວ່າງຈີນ-ອາກຊັງຕິນ.
ຫ້ອງການປະຊາສຳພັນຂອງລັດຖະບານອາກຊັງຕິນແມ່ນພາກສ່ວນຄຸ້ມຄອງສື່ສາທາລະນະຂອງລັດຖະບານປະເທດດັ່ງກ່າວ, ເຮັດໜ້າທີ່ຄຸ້ມຄອງສະຖານີວິທະຍຸໂທລະພາບແຫ່ງຊາດອາກຊັງຕິນ,ສຳນັກຂ່າວສານແຫ່ງຊາດອາກຊັງຕິນແລະບໍລິສັດສື່ສາທາລະນະແຫ່ງຊາດແລະສື່ມວນຊົນອື່ນໆ.